Tiesas (septītā palāta) 2023. gada 18. oktobra rīkojums (Apelativen sad –Sofia (Bulgārija) lūgums sniegt prejudiciālu nolēmumu – VU, IT/EUROBANK BULGARIA
(Lieta C-117/23 1, Eurobank Bulgaria)
(Lūgums sniegt prejudiciālu nolēmumu – Tiesas Reglamenta 99. pants – Direktīva 93/13/EEK – Negodīgi noteikumi patērētāju līgumos – 3. panta 1. punkts un 4. pants – Līguma noteikumu negodīguma novērtējums – Līguma noteikuma skaidrs un saprotams formulējums – Ārvalsts valūtā izteikts bankas aizdevuma līgums – Līguma noteikums, ar kuru valūtas maiņas kursa risks ir pilnā mērā uzlikts patērētājam – Kredītiestādes priekšrocība, kura nav konkrēti nolīgta, bet izriet no konta valūtā izteiktās aizdevuma summas konvertācijas samaksas valūtā – 6. pants – Līguma noteikuma negodīguma konstatācijas sekas)
Tiesvedības valoda – bulgāru
Iesniedzējtiesa
Apelativen sad – Sofia
Pamatlietas puses
Atbildētāji un apelācijas sūdzības iesniedzēji: VU, IT
Prasītāja un otra puse apelācijas tiesvedībā: EUROBANK BULGARIA
Rezolutīvā daļa
Direktīvas 93/13/EEK (1993. gada 5. aprīlis) par negodīgiem noteikumiem patērētāju līgumos 3. panta 1. punkts
ir jāinterpretē tādējādi, ka
negodīgi – šīs tiesību normas nozīmē – var būt tādi līguma noteikumi, kuri iekļauti aizdevuma līgumā un pamatojoties uz kuriem aizņemto summu, kas izteikta ārvalsts valūtā, vispirms banka šajā valūtā pārskaita uz darījuma kontu, bet pēc tam tā to konvertē valsts valūtā vai rezerves valūtā un attiecīgi kreditē aizņēmēja tekošo kontu, ja šiem noteikumiem ir tādas sekas, ka, pirmkārt, ārvalsts valūtas vērtības ievērojama pieauguma gadījumā valūtas maiņas risks tiek pilnā mērā pārnests uz patērētāju un, otrkārt, kredītiestādei – par sliktu patērētājam – tiek radīta līguma noslēgšanas brīdī starp pusēm konkrēti nenolīgta priekšrocība saistībā ar aizdevuma konvertācijas kārtību.
Direktīvas 93/13 6. panta 1. punkts
ir jāinterpretē tādējādi, ka
valsts tiesa, ja tā konstatē ārvalsts valūtā izteikta aizdevuma līguma noteikumu negodīgumu, drīkst uzskatīt, ka īstenībā šis aizdevums ir izteikts valsts valūtā vai attiecīgās dalībvalsts rezerves valūtā vienīgi tādā gadījumā, ja šā aizdevuma līguma atcelšana kopumā šo noteikumu izslēgšanas dēļ patērētājam rada īpaši nelabvēlīgas sekas un ja līguma pārskatīšana ir iespējama, pamatojoties uz dispozitīvu valsts tiesību normu vai likuma normu, kura piemērojama pēc līguma pušu vienošanās.
Ja šādu valsts tiesību normu nav, Direktīvā 93/13 paredzētais augstais patērētāju tiesību aizsardzības līmenis nozīmē, ka valsts tiesai, ņemot vērā visas šīs valsts tiesības, ir jāveic pasākumi, kas nepieciešami patērētāja aizsardzībai pret šādām sekām, lai nodrošinātu, ka galarezultātā patērētājs atrodas situācijā, kādā tas būtu bijis, ja negodīgie noteikumi nekad nebūtu pastāvējuši.
____________
1 Iesniegšanas datums: 28.2.2023.